Борба
Алекса Шантић 

Гледајте их, браћо мила,
Два јелена, храбра, чила
Како с' боре
Усред горе.
Род су једног завичаја.
Па што чине окршаја?
Е па зашто? - ја ћу рећи:
С л'јеве стране јелен већи,
Примак'о се томе мањем,
Са поскаком и играњем;
[И пољубит' шћео га је;]
- Али овај и не хаје,
За то братско миловање,
Него злобно роговима
Играње му прима.
Тад и овај смјело стаде,
У борбу се с њиме даде.
Ал' гле тамо зв'јери -
Што се виде с десне стране,
Како својим оком мјери:
Ал' ће бити за њу хране,
Ако они не сложе се,
У љубави не смире се!
Јер кад братство, љубав споји
Душмана се тад не боји.

Шантићеве песме 1888.